गणेशोत्सवानंतर दसरा मेळाव्यावर निर्णय ; पालिका अधिकाऱ्यांचे संकेत, शिवसेना आयुक्तांकडे दाद मागणार

मुंबई : दादरच्या शिवाजी पार्कवर पारंपरिक दसरा मेळाव्याच्या परवानगीसाठी शिवसेनेच्या वतीने आठवडाभरापूर्वी अर्ज सादर करूनही त्याला परवानगी मिळालेली नसल्याने भाजप आणि शिंदे गट कुरघोडी करीत असल्याची शंका शिवसेनेच्या गोटात निर्माण झाली आहे. शिवसेनेने आता महापालिका आयुक्त व प्रशासक इक्बालसिंह चहल यांच्याकडे दाद मागण्याचा निर्णय घेतला आहे. तर सध्या महापालिकेचे कर्मचारी गणेशोत्सवाच्या कामांमध्ये गुंतलेले असल्याने गणेशोत्सव संपल्यावर त्यावर निर्णय होईल, असे महापालिकेच्या सहायक आयुक्तांनी स्पष्ट केले.

शिवसेनेवरील नियंत्रण यावरून शिवसेना पक्षप्रमुख उद्धव ठाकरे व मुख्यमंत्री एकनाथ शिंदे यांच्यातील संघर्ष टोकाला गेला आहे. त्याचेच प्रत्यंतर शिवसेनेच्या दसरा मेळाव्याला परवानगीवरून दिसून आले. शिवसेनेने अर्ज देऊन आठवडा उलटल्यानंतरही महापालिकेने त्यास परवानगी दिलेली नाही. त्यामुळे दसरा मेळावा शिवाजी पार्कवर होणार की नाही याबाबत अनिश्चितता निर्माण झाली आहे. तर नियमांत बसेल तसे होईल, अशी प्रतिक्रिया शिवसेनेच्या दसरा मेळाव्याबाबत उपमुख्यमंत्री देवेंद्र फडणवीस यांनी नागपुरात दिल्याने शिवसेनेच्या दसरा मेळाव्यावरून कुरघोडीचे राजकारण रंगणार असल्याची चर्चा सुरू झाली आहे.